LOXLEY ปันผลพิเศษ.!?
งงเป็นไก่ตาแตก..!! กรณีหุ้นบริษัท ล็อกซเล่ย์ จำกัด (มหาชน) หรือ LOXLEY ซึ่งปกติไม่ค่อยมีวอลุ่ม แต่อยู่ ๆ เมื่อช่วงปลายสัปดาห์ก่อน ราคาก็มาแบบผิดหูผิดตา สร้างความฉงนงงงวยแก่นักลงทุนว่า เกิดอะไรขึ้นกับหุ้นตัวนี้กันล่ะเนี่ย..?
29 ก.ค. 2564

งงเป็นไก่ตาแตก..!! กรณีหุ้นบริษัท ล็อกซเล่ย์ จำกัด (มหาชน) หรือ LOXLEY ซึ่งปกติไม่ค่อยมีวอลุ่ม แต่อยู่ ๆ เมื่อช่วงปลายสัปดาห์ก่อน ราคาก็มาแบบผิดหูผิดตา สร้างความฉงนงงงวยแก่นักลงทุนว่า เกิดอะไรขึ้นกับหุ้นตัวนี้กันล่ะเนี่ย..?
ก็มาถึงบางอ้อ..!! เอาตอนเที่ยงเมื่อวันอังคารที่ 27 ก.ค. 2564 หลัง LOXLEY แจ้งตลาดหลักทรัพย์ฯ ว่า สำนักงานสลากกินแบ่งรัฐบาลยอมจ่ายชดเชยคดีหวยออนไลน์กว่า 1,654 ล้านบาท ให้กับบริษัท ล็อกซเล่ย์ จีเท็ค เทคโนโลยี จำกัด ซึ่งเป็นบริษัทในกลุ่ม LOXLEY ภายในเดือน ส.ค.นี้
ตามมาด้วยจ่ายดอกเบี้ยกว่า 444 ล้านบาท โดยแบ่งจ่าย 4 งวดเท่า ๆ กัน ราวงวดละ 111 ล้านบาท เริ่มงวดแรก 1 ต.ค.นี้ งวดสองจ่าย 4 ม.ค. 2565 งวดสามจ่าย 1 เม.ย. 2565 และงวดสี่ 1 ก.ค. 2565
เป็นการปิดฉากมหากาพย์คดีหวยออนไลน์ที่สู้รบปรบมือทางกฎหมายกันมายาวนานกว่า 10 ปีเสียที และถือเป็นข่าวดีสำหรับผู้ถือหุ้น LOXLEY ด้วย..!!
สิ่งที่ตามมา…อันดับแรก จะทำให้งบไตรมาส 3/2564 ของ LOXLEY โป่งพองเป็นพิเศษ…จากการบุ๊กเงินสดเข้ามา 1,654 ล้านบาท มากกว่ากำไรทั้งปี 2563 ซึ่งอยู่ที่ 67 ล้านบาทเสียอีก…
นั่นเท่ากับว่า งบงวดปี 2564 ของ LOXLEY ต้องแจ่มแมวมว๊ากกแน่ ๆ…
ไม่เพียงเท่านี้…ถ้าดูไทม์ไลน์การจ่ายดอกเบี้ย นั่นแปลว่า ตั้งแต่ไตรมาส 4/2564 ไปจนถึงไตรมาส 3/2565 จะมีเงินสดเข้ามาอีกไตรมาสละ 111 ล้านบาท…
ก็อุ่นใจได้ว่า อย่างน้อย ๆ 4 ไตรมาสนี้ มีเงินสดตุนไว้แล้วไตรมาสละ 111 ล้านบาท..!!
เป็นการทยอยกินดอกยาวถึง 4 งวดเลยนะเนี่ย…
ไฮไลต์ที่น่าจับตา LOXLEY จะมีเซอร์ไพรส์จ่ายปันผลพิเศษหรือเปล่า..??
เพราะถ้าไปดูงบการเงินของ LOXLEY เป็นบริษัทที่มีกระแสเงินสดค่อนข้างเยอะ โดย ณ สิ้นเดือน มี.ค. 2564 มีเงินสดและรายการเทียบเท่าเงินสดสูงถึง 2,009 ล้านบาท ส่วนหนี้สินก็ไม่ได้มากมายอะไร มีส่วนของหนี้สินระยะยาวส่วนที่ถึงกำหนดชำระภายในหนึ่งปีแค่ 753 ล้านบาทเท่านั้น
แถมมีกำไรสะสมที่ยังไม่ได้จัดสรรตุนไว้อีกตั้ง 755 ล้านบาท…
แล้วช่วงนี้ LOXLEY ก็ไม่มีแผนจะลงทุนเพิ่มเสียด้วยสิ…หรือถ้าจำเป็นต้องใช้เงินลงทุนจริง ด้วยชื่อชั้นของ LOXLEY ก็อาจจะไปกู้แบงก์ ซึ่งดอกเบี้ยก็ไม่น่าจะสูงมากนัก
ดังนั้น ด้วยเงินสดที่มี บวกเงินสดที่เข้ามาใหม่ และไม่มีแผนใช้เงิน ก็อาจจะมีการปันผลพิเศษเพื่อตอบแทนผู้ถือหุ้นหรือเปล่า..??
ต้องบอกว่า ที่ผ่านมา LOXLEY เสียโอกาสไปกับหวยออนไลน์มากว่าหนึ่งทศวรรษแล้ว ก็หวังว่าผู้ถือหุ้นจะได้เชยชมเงินสดจากกองสลากฯ บ้าง
จะว่าไป LOXLEY ก็น่าจะใช้โอกาสนี้จ่ายปันผลพิเศษนะ หลังจากห่างหายกับการจ่ายปันผลมานาน หรือตั้งแต่ปี 2562 โน่นแหละที่งดการจ่ายปันผล จนทำให้ผู้ถือหุ้นรู้สึกเซ็งเป็ดไปตาม ๆ กัน…
แต่หาก LOXLEY ใจดีจ่ายปันผลพิเศษจริงดังว่า คงทำให้ผู้ถือหุ้นยิ้มแป้นแล้นได้อีกครั้ง..!?
อ้อ…วานนี้ที่เห็นราคาหุ้น LOXLEY ปรับลดลง 7.53% ปิดตลาดที่ 2.70 บาท ด้วยมูลค่าการซื้อขาย 152 ล้านบาท ไม่ต้องตกใจ แค่เป็นการขายทำกำไรเท่านั้น
หรือมองอีกมุม ก็เข้าตำราสูงสุดคืนสู่สามัญนั่นแหละ..!!
…อิ อิ อิ…